Diari Oficial de la Generalitat Valenciana


Sumari del DOGV 5441, del 01-02-2007 (2007/444)

RESOLUCIÓ d'11 de gener de 2007, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre la Conselleria de Cultura, Educació i Esport de la Generalitat i l'Autoritat Portuària de València, per a l'exposició: "Mirades Industrials: Empremtes Humanes".
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5441

Data del DOGV
:   01-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/444


Data del document
:   11-01-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * cooperació administrativa
    * administració local
    * instal·lació portuària

Subscrit, després de la tramitació prèvia reglamentària, entre la Conselleria de Cultura, Educació i Esport de la Generalitat i l'Autoritat Portuària de València, el 6 de setembre de 2006, un Conveni de col·laboració per a l'exposició: "Mirades Industrials: Empremtes Humanes", i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 1279/2006, i que figura com a annex d'esta resolució.  
València, 11 de gener de 2007.- El director general de Relacions amb les Corts i Secretariat del Govern: Antonio V. Peral Villar.  
Conveni de col·laboració entre la Conselleria de Cultura, Educació i Esport de la Generalitat i l'Autoritat Portuària de València, per a l'exposició "Mirades Industrials: Empremtes Humanes".  
València, 6 de setembre de 2006   
REUNITS  
D'una part, l'Hble. Sr. Alejandro Font de Mora Turón, conseller de Cultura, Educació i Esport de la Generalitat de la Comunitat Valenciana, autoritzat a este efecte per acord del Consell de data 21de juliol de 2006.  
D'una altra, el senyor Rafael Aznar Garrigues, president de l'Autoritat Portuària de València, que actua facultat per acord del Consell d'Administració de data 22 de febrer de 2006, i amb domicili social a l'av. Moll Túria, s/n, del port de València, València 46990, i NIF K-9651939-N.   
Ambdós parts es reconeixen mútuament capacitat jurídica suficient i necessària per a este acte, i  
MANIFESTEN  
Primer. L'Autoritat Portuària de València (en avant APV) és l'organisme públic responsable de la gestió de tres ports de titularitat estatal: València, Sagunt i Gandia.   
L'APV depén del Ministeri de Foment. Es regix per la Llei 27/1992, de 24 de novembre, de Ports de l'Estat i de la Marina Mercant, modificada per la Llei 62/1997, de 26 de desembre, i la Llei 48/2003, de 26 de novembre, de Règim Econòmic i Prestació de Servicis dels Ports d'Interés General.  
Segon. La Generalitat té encomanats, entre altres fins, i a través de la Conselleria de Cultura, Educació i Esport, i de conformitat amb el que disposa la Llei 4/1998, d'11 de juny, del Patrimoni Cultural Valencià, la protecció, conservació, difusió, foment i acreixement del patrimoni cultural valencià.  
Tercer. El port de Sagunt, dependent de l'Autoritat Portuària de València, ha sigut un port, íntimament vinculat amb l'activitat industrial, nascut en els albors del segle xx en eixa zona i que es va desenvolupar al compàs de les distintes indústries assentades al seu entorn immediat, des de la Compañía Minera de Sierra Menera fins a Altos Hornos del Mediterráneo, SA.  
El ric patrimoni industrial atresorat al port de Sagunt i al seu entorn, la labor de conservació del qual és duta a terme de manera encomiable per la Fundació del Patrimoni Industrial de Sagunt, forma part del ric patrimoni cultural valencià.  
L'Autoritat Portuària de València ha col·laborat, en la mesura de les possibilitats, en aquelles iniciatives encaminades a protegir i difondre l'esmentat patrimoni cultural valencià, i en especial en aquelles iniciatives que afecten directament el seu entorn immediat, a fi de facilitar un coneixement més ampli als ciutadans, i a la societat en general, de la cultura singular i pròpia del món mariner i portuari en totes les seues expressions, com és en este cas l'exposició "Mirades industrials: empremtes humanes", que es presenta en el Museu de Belles Arts de València, Sant Pius V, i que recull la història, a través d'una selecció fotogràfica única, d'una indústria que va transformar la fisonomia del port de Sagunt i que ha organitzat la Direcció General de Patrimoni Cultural Valencià.   
Quart. El Consell d'Administració de l'Autoritat Portuària de València, en la sessió de 22 de febrer de 2006, va acordar autoritzar el president per a la firma del document en què es formalitzarà l'aportació econòmica d'este organisme a l'organització i el desenvolupament de l'exposició "Mirades industrials: empremtes humanes", per un import màxim de trenta mil euros (30.000 Euros), amb les obligacions a l'ús en matèria de publicitat dels patrocinadors.  
Per tot això, les parts firmants, a través del present conveni  
ACORDEN  
Primera. Compromisos adquirits per l'Autoritat Portuària de València  
L'Autoritat Portuària de València, en compliment dels objectius fixats en l'anterior apartat tercer, realitzarà una aportació de trenta mil euros (30.000 Euros) per a col·laborar en l'exposició fotogràfica "Mirades industrials: empremtes humanes" que, presentada al Museu de Belles Arts de València, Sant Pius V, organitza la Direcció General del Patrimoni Cultural Valencià, relativa a la indústria metal·lúrgica sorgida a l'entorn immediat del port de Sagunt, i que va tindre lloc del 16 de febrer al 9 d'abril de 2006.  
Segon. Compromisos adquirits per la Generalitat   
La Generalitat, a través de la Direcció General de Patrimoni Cultural Valencià de la Conselleria de Cultura, Educació i Esport, es compromet a difondre l'aportació realitzada per l'Autoritat Portuària de València d'acord amb l'ús en matèria de publicitat dels patrocinadors.  
EL CONSELLER DE CULTURA,EDUCACIÓ I ESPORT   
Alejandro Font de Mora Turón  
EL PRESIDENT DE L'AUTORITAT PORTUÀRIA DE VALÈNCIA  
Rafael Aznar Garrigues